High

«High» (norsk: høyt) er en popballade som vant Melodi Grand Prix 2004, og som var Norges bidrag i Eurovision Song Contest samme år. Sangen er komponert av svenskene Thomas Thörnholm og Lars Andersson, med tekst av Dan Attlerud. Den ble framført av Knut Anders Sørum, og i den internasjonale finalen endte «High» på sisteplass.

Melodi Grand Prix 
«High» var en av 530 låter som ble sendt inn til NRKs sangkonkurranse Melodi Grand Prix i 2004. Den ble plukket ut til å delta i finalen i Oslo Spektrum lørdag 6. mars 2004. Knut Anders Sørum framførte den.

«High» var siste sang ut i den norske finalen. Der tok den seg videre til gullfinalen, hvor den til slutt vant klart med 82 427 stemmer. Dette var første gang en norsk vinnerlåt ikke var skrevet av nordmenn; komponistene og tekstforfatterne var alle svenske. De hadde også sendt «High» til svenske Melodifestivalen, men der ble den ikke tatt ut til konkurransen.

Eurovision Song Contest 
Totningen Knut Anders Sørum framførte «High» både i Melodi Grand Prix og i Eurovision Song Contest 2004 i Istanbul i Tyrkia. Sangen hadde startnummer tre – etter Østerrike og før Frankrike. I avstemningen fikk «High» bare 3 poeng, alle fra komponistenes opphavsland Sverige. Dermed endte det norske bidraget sist i startfeltet på 24 land, og på grunn av dette måtte Norge gjennom semifinalen i Eurovision Song Contest året etter. Dette var også Norges tiende sisteplass i konkurransen.

Listeplasseringer 
Heller ikke i Norge ble sangen noen særlig salgssuksess. «High» lå én uke på VG-lista, med nummer 20 som eneste notering. Sørum skulle imidlertid komme tilbake i rampelyset tolv år senere, god hjulpet av seieren i femte sesong av NRK-programmet Stjernekamp.

Referanser 

Vinnersanger i Melodi Grand Prix
Norges bidrag til Eurovision Song Contest
Sanger_fra_2004
Singler_fra_2004